hotchpotch/miracl-hf-unified huggingface dataset:
Christian Eissele
Christian William Eissele (s. 23. kesäkuuta 1992 Lake Mary, Florida, Yhdysvallat) on yhdysvaltalainen jalkapalloilija, joka edustaa Ykkösessä pelaavaa FF Jaroa. Hän on pelipaikaltaan hyökkääjä.
Eissele edusti vuoteen 2011 asti Keski-Floridan yliopiston Knights-joukkuetta. Kaudeksi 2012 hän siirtyi Suomen Kakkosessa pelaavaan PS Kemiin. Avauskaudellaan Eissele teki 26 ottelussa 20 maalia voittaen pohjoislohkon maalikuninkuuden. Kaudella 2013 hän voitti koko Kakkosen maalikuninkuuden tehtyään 24 ottelussa 24 maalia. Alkuvuodesta 2014 Eissele oli testissä Veikkausliigan Helsingin Jalkapalloklubissa ja Kuopion Palloseurassa. Kaudeksi 2014 hän siirtyi Ruotsin 1. divisioonan IK Brageen, jossa hän teki avauskaudellaan 11 maalia 26 ottelussa. Yhteensä puolentoista vuoden aikana Eissele teki 39 pelaamassaan sarjaottelussa 15 maalia.
Heinäkuussa 2015 Eissele palasi Ykköseen nousseeseen PS Kemiin.
Hän teki loppukauden aikana seitsemän maalia 11 ottelussa ja auttoi Kemiä nousemaan Veikkausliigaan kaudeksi 2016. Veikkausliigakaudella Eissele esiintyi PS Kemin paidassa 26 kertaa ja teki yhden maalin. 
Sen jälkeen kaudeksi 2017 hän siirtyi Ykkösen pelanneen FF Jaron riviehin.
Osmany Juantorena
Osmany Juantorena Portuondo (s. 12. elokuuta 1985 Santiago de Cuba, Kuuba) on kuubalais-italialainen lentopalloilija, joka edustaa Italian A1-liigassa pelaavaa Lube Macerataa ja Italian lentopallomaajoukkuetta. Pelipaikaltaan 200 senttimetriä pitkä ja 85 kilogrammaa painava Juantorena on laitaiskijä. Hänen iskulyöntinsä ylettyy 370 senttimetrin korkeuteen ja torjuntalyöntinsä 340 senttimetriin.
Juantorena edusti vuodet 1997–2004 kuubalaista Orientales de Santiagoa. Vuodet 2004–2006 hän pelasi Venäjän Superliigan Ural Ufassa. Vuodet 2006–2009 Juantorena oli ilman seuraa. Vuonna 2009 hän siirtyi Italian A1-liigan Itas Diatec Trentinoon, jossa hän voitti Italian cupin ja CEV-cupin. Vuonna 2010 Juantorena kävi myös qatarilaisessa Al-Arabissa.
Vuonna 2010 Juantorena palasi takaisin Itas Diatec Trentinoon. Hän edusti seuraa vuoteen 2013 asti, voittaen Italian mestaruuden kahdesti ja cupin niin ikään kahdesti. Kaudeksi 2013–2014 hän siirtyi Turkin liigan Halkbank Ankaraan, jossa hän oli CEV-cupin finaalissa avauskaudellaan voittaen myös Turkin mestaruuden ja supercupin. Kaudella 2014–2015 Juantorena voitti Turkin cupin ja supercupin.
Kaudeksi 2015–2016 hän palasi Italiaan ja Lube Macerataan.
Vuodet 2003–2006 Juantorena pelasi Kuuban maajoukkueessa. Vuonna 2005 hän saavutti pronssia maailmanliigasta ja vuonna 2003 hopeaa Pan-Amerikan kisoista.
Juantorena sai Italian kansalaisuuden ja debytoi maan maajoukkueessa vuonna 2015. Saman vuoden EM-kilpailuista Juantorena saavutti Italian kanssa pronssia.
Juantorenan setä Alberto Juantorena on 400 ja 800 metrin juoksun olympiavoittaja
Jason Fairbanks
Jason Fairbanks (25. syyskuuta 1780 – 10. syyskuuta 1801) oli yhdysvaltalainen murhaaja. Hän tuli merkittävästä perheestä Massachusettsissa. Hänen kuudes serkkunsa oli varapresidentti Charles Fairbanks. Jason Fairbanks tuomittiin 19-vuotiaan naisen, Elizabeth Falesin murhasta 18. toukokuuta 1801. Hän pakeni vankilasta sukulaistensa avustuksella juuri ennen hirttotuomiotaan syyskuussa 1801. Fairbanks saatiin kiinni ja hänet hirtettiin 10. syyskuuta 1801.
Partasaippua
Partasaippua on kovaa saippuaa, josta valmistetaan partavaahtoa partasudin avulla. Partavaahdon tarkoituksena on toimia kosteuttavana ja voitelevana aineena ja helpottaa näin partakarvojen leikkaamista. 1900-luvun puolivälistä lähtien aerosolipakattu partavaahto on ollut saippuaa suositumpaa, mutta saippua on yhä käytössä etenkin perinteisiä parranajovälineitä käyttävien keskuudessa.
Partasaippua keksittiin 1300-luvulla ja sistä on käytetty nykymuodossaan vähintään 1800-luvun alkupuolelta saakka. Williams-nimistä yhdysvaltalaista partasaippuaa on valmistettu vuodesta 1840, ja kovan saippuan kanssa käytettävälle, mukin tapaiselle vaahdotusastialle myönnettiin patentti Yhdysvalloissa vuonna 1867. Partasaippua oli erittäin suosittua ensimmäiseen maailmansotaan saakka jolloin partavoiteet tulivat laajalti saataville.
Partasaippuaa on myyty tikkumuodossa ainakin 1800-luvun puolivälistä lähtien.
Perinteisti partasaippua on ollut kiekkomuotoista. Saippua voidaan toimittaa puisessa tai keraamisessa säilytysastiassa, joka nykyään voi olla myös muovia. Saippua voi olla myös paperiin, folioon tai muoviin pakattu tikku. Palasaippuan muotoinen partasaippua on huomattavasti harvinaisempaa.
Partasaippuasta valmistetaan partavaahtoa partasudin avulla. Kiekko- ja palasaippuaa käytettäessä kostutettuun partasutiin tartutetaan saippuaa pyörittelemällä sutia saippuan pintaan. Tämän jälkeen sutiin tarttunut saippua vaahdotetaan joko erillisessä astiassa tai suoraan kasvoilla.
Tikkumuotoista saippuaa käytetään yleensä hieromalla saippuaa suoraan kasvoille ja vaahdottamalla se kostealla partasudilla.
Partasaippuaa valmistetaan kuten tavallistakin saippuaa, mutta ainesosien valinnassa painotetaan pitkäkestoista vaahtoa tuottavia aineita. Valmistuksessa käytetään sekä natriumhydroksidia että kalimhydroksidia, kun taas tavallisessa saippuassa käytetään pelkkää natriumhydroksidia. Tali on perinteinen valmistusaine, jota jotkut perinteiset saippuat käyttävät vieläkin. Usein käytettyjä aineita ovat myös kookos-, palmu- ja oliiviöljy.
Jörgen Kruth
Jörgen Ingemar Kruth (s. 8. toukokuuta 1974 Tukholma) on tunnettu ruotsalainen uransa lopettanut kickboxing-kilpailija. Hän on tehnyt kickboxingin lisäksi kilpauraa myös muiden taistelulajien parissa. Kruth on entinen kaksinkertainen Muay Thai Councilin raskaan sarjan maailmanmestari. Häntä pidetään yleisesti yhtenä kaikkien aikojen parhaista Pohjoismaisista kickboxing-kilpailijoista.
Kruth aloitti uransa taistelulajien parissa vuonna 1984. Hän yritti ensin judoa ja jujutsua, mutta muutaman vuoden kuluttua hän vaihtoi taekwondoon. Vuonna 1987, Kruthin ollessa 13-vuotias, hän oli ensimmäistä kertaa yhteydessä Muay Thain kanssa. Tällöin Po Lindwall ryhtyi hänen valmentajakseen. Hän kamppaili ensimmäisen Muay Thai -ottelunsa jo vuonna 1988. Seuraavina vuosina hän otteli myös mm. savatessa, mutta lopulta vuonna 1994 19-vuotiaasta Kruthista tuli Pohjoismaiden Muay Thai –mestari. Tästä jatkui hänen voittoputkensa, ja hän teki upean uran kickboxingin ja Muay Thain parissa.
Hän teki tämän jälkeen vielä debyytin MMA:n (mixed martial arts) parissa vuonna 2009 ja saavutti seuraavina vuosina ennätyksellisiä tuloksia myös tässä lajissa. Kruth on lopettanut aktiivisen kilpauransa taistelulajien parissa. Tilalle hänelle on kuitenkin muodostunut toinen kilpailullinen intohimo, nimittäin pokeri. Kruth on osoittautunut varsinaiseksi pokerilahjakkuudeksi, ja nykyään hän kilpailee Ruotsin mestaruussarjassa.
Caroline (Berryn herttuatar)
Maria-Carolina Ferdinanda Luisa, Berryn herttuatar (; 5. marraskuuta 1798 Caserta, Italia – 16. huhtikuuta 1870 Brunnsee, Itävalta) oli Molempain Sisiliain kuninkaan Frans I:n tytär ja Ranskan kruununperijän Berryn herttua Charles Ferdinandin puoliso.
Caroline nai vuonna 1816 Berryn herttuan, joka oli Ranskan tulevan kuninkaan Kaarle X:n nuorempi poika. Berryn herttua kuoli salamurhan uhrina helmikuussa 1820, jolloin Bourbonin hallitsijasuvun sammuminen vaikutti uhkaavan, mutta rojalistien iloksi herttuatar Caroline olikin raskaana ja synnytti syyskuussa 1820 ”ihmelapseksi” kutsutun pojan, Bordeaux’n herttua Henrin (1820–1884, tunnettiin myöhemmin Chambordin kreivinä). Carolinella ja Charles Ferdinandilla oli lisäksi yksi tytär, Louise Marie Thérèse (1819–1864), joka meni myöhemmin naimisiin Parman herttua Kaarle III:n kanssa.
Kun Kaarle X ja Bourbonin suku syöstiin vallasta vuonna 1830 heinäkuun vallankumouksessa, Caroline yritti turhaan saada 9-vuotiaan poikansa julistettua kuninkaaksi nimellä Henrik V. Hän seurasi yhdessä lastensa kanssa syrjäytettyä kuningas Kaarlea maanpakoon Skotlantiin. Vuonna 1832 Caroline palasi salaa Ranskaan ja yritti nostattaa maan länsiosassa legitimistien kapinan nostaakseen poikansa kuninkaaksi. Hän ylitti maan kaakkoisrajan talonpoikaisnaiseksi naamioituneena ja saapui Marseilleen 29. huhtikuuta 1832. Hän siirtyi sieltä edelleen Vendéen alueelle, jossa lyhytikäiseksi jäänyt kapina alkoi kesäkuussa. Kapinan aikana Caroline esiintyi Ranskan sijaishallitsijana ja antoi kuninkaallisia määräyksiä poikansa nimissä. Ranskan armeija kukisti kapinan nopeasti. Ranskan viranomaisia piileskellyt herttuatar Caroline jäi kiinni Nantesissa 7. marraskuuta. Häntä pidettiin sen jälkeen vankina Blayen linnoituksessa. Pian kuitenkin ilmeni, että Caroline oli mennyt salaa naimisiin napolilaisen kreivin Ettore Lucchesi-Pallin kanssa, mikä legitimistienkin silmissä poisti häneltä oikeuden toimia Ranskan sijaishallitsijana. Lisäksi hän oli jälleen raskaana ja synnytti vankeudessa toisen tyttären toukokuussa 1833. Ranskan hallitus piti häntä nyt niin harmittomana, että hänet vapautettiin 8. heinäkuuta samana vuonna. Caroline asui loppuelämänsä ajan ensin Venetsiassa ja toisen miehensä kuoleman jälkeen Brunnseen linnassa lähellä Itävallan Grazia.
Nikolai Kaario
August Nikolai Kaario (12. joulukuuta 1887 Oripää – 8. syyskuuta 1958 Turku) oli suomalainen taidemaalari, koristetaiteilija ja entisöijä. Hän oli tunnettu erityisesti art deco-tyylisistä maalauksistaan.
Kaario opiskeli Turun Taideyhdistyksen piirustuskoulussa vuosina 1902–1905 sekä 1911–1912. Hän teki maisemamaalauksia ja muotokuvia sekä myös kalkkimaalauksia ja stucco-mosaiikkeja. Lisäksi Kaario työskenteli mainos- ja kodinsuunnittelusommittelijana sekä teki entisöintitöitä.
Kaario oli vuonna 1945 osallisena ns. "Turun kuvariidassa". Hän löysi Turussa Kaskenkuja 5:ssä olleesta asuintalostaan vanhoja kirkollisaiheisia seinämaalauksia, joiden hän arvioi olevan satoja vuosia vanhoja. Turun historiallisen museon intendentti arvioi kuitenkin arkistolähteiden perusteella, että talo josta maalaukset oli löydetty oli rakennettu 1800-luvun puolivälissä, joten maalaukset eivät voineet olla sen vanhempia.
Jerneja Perc
Jerneja Perc (17. helmikuuta 1971 Celje – 29. marraskuuta 2009) oli slovenialainen pikajuoksija. Hän oli pituudeltaan 168 cm.
Perc saavutti Tukholman sisäratojen EM-kilpailuissa 1996 pronssia 60 metrin juoksussa ajalla 7,28. Hän karsiutui saman matkan välierissä sisäratojen MM-kilpailuissa Barcelonassa 1995 ja Pariisissa 1997. Hän karsiutui 100 metrin alkuerissä Göteborgin MM-kilpailuissa 1995 ja Atlantan olympialaisissa 1996.
Oma rauha
Oma rauha on Pertti Kurikan Nimipäivien EP-levy. Levyn julkaisi Airiston punk-levyt.
EP nousi Suomen virallisen albumilistan sijalle 22.
Sävellykset Pertti Kurikka, Sami Helle ja Toni Välitalo. Sanoitukset Kari Aalto. Sovitukset Kalle Pajamaa.
Maatalouslentokone
Maatalouslentokone on maanviljelyskäyttöön rakennettu tai muunnettu ilma-alus. Maatalouslentokoneita voidaan käyttää esimerkiksi torjunta-aineiden ja lannoitteiden levittämiseen.
Maatalouslentokoneet ovat tyypillisimmin kiinteäsiipisiä lentokoneita, kuten Air Tractor -yhtiön koneet, Cessna 188, Gippsland GA200, Grumman Ag Cat, PZL-106 Kruk, M-18 Dromader, PAC Fletcher, Piper PA-36 Pawnee Brave, Embraer EMB 202 Ipanema ja Rockwell Thrush Commander. Helikoptereita on tosin myös käytetty samoihin käyttötarkoituksiin.
Lähes kaikkien maatalouslentokoneiden voimalaitteena on joko mäntämoottori tai potkuriturbiini, mutta suihkumoottorikäyttöisiä koneita, kuten puolalainen PZL M-15 Belphegor on myös ollut käytössä.
Lentokoneiden maatalouskäyttö alkoi Yhdysvalloissa 1920-luvulla. Ensimmäiset maatalouslentokoneet muunnettiin ylijääneistä sotilaskoneista, kuten de Havilland Tiger Mothista ja Boeing Stearmanista. Erityisesti maatalouskäyttöön suunnitellut lentokoneet yleistyivät tehokkaiden hyönteismyrkkyjen ja fungisidien kehittämisen seurauksena 1940-luvulla.
Raptors 905
Raptors 905 on koripallojoukkue Ontarion Mississaugasta. Se pelaa D-liigassa ja toimii NBA-seura Toronto Raptorsin farmijoukkueena. Raptors 905 on D-liigan ainoa kanadalaisjoukkue.
Joukkue perustettiin syksyllä 2015. Sen nimi tulee Toronton lähiöalueiden aluekoodista. Joukkue voitti ensimmäisen mestaruutensa vuonna 2017.
Sjarhei Karnilenka
Sjarhei Aljaksandravitš Karnilenka (, , s. 14. kesäkuuta 1983 Vitebsk, Valko-Venäjän SNT, Neuvostoliitto) on valkovenäläinen jalkapalloilija. Hän edustaa Venäjän valioliigassa pelaavaa Krylja Sovetov Samara ja on pelipaikaltaan hyökkääjä.
Nostalgiaa
Nostalgiaa on Anssi Kelan kuudes studioalbumi, joka julkaistiin vuonna 2015.
Edellisen levyn tapaan Anssi Kela on soittanut kaikki instrumentit itse sekä tuottanut ja äänittänyt levyn. Lisäksi levyt "Anssi Kela" ja "Nostalgiaa" muodostavat kasarivaikutteisen levykokonaisuuden, tosin "Nostalgiaa"-levyllä kuuluu diskobiitti, syntetisaattorit, stadionsoundi, etualalle liimatut bassoraidat ja falsettilaulu.
Kappaleista ”Tanssilattialla” ja ”Nostalgiaa” on tehty musiikkivideot. Lisäksi albumista julkaistiin singlet ”Nostalgiaa”, ”Tanssilattialla”, ”Viimeinen yö” ja ”Piirrä minuun tie”.
Albumi nousi Suomen virallisen listan 3. sijalle.
Kolmosen kausi 2014
Kolmosen kausi 2014 oli Suomen jalkapallon neljänneksi korkeimman sarjatason kausi, joka pelattiin yhdeksässä alueellisessa lohkossa. Lohkovoittajat nousivat Kakkoseen kaudeksi 2015.
Sarajtaulukkoa ei ole saatavilla. Lohkon voitti FC Kiffen.
FC Stars luopui sarjasta ennen kauden alkua ja sen tilalle nostettiin FC Vantaa.
Sarjataulukkoa ei ole saatavilla. Lohkon voitti Sudet.
Stetinden
Stetinden tai Stetind on vuori Tysfjordin kunnassa, Nordlandin läänissä, Norjassa. Sen korkeus merenpinnan tasosta on 1 392 metriä. Vuonna 2002 radiokanava NRK:n kuuntelijat äänestivät vuorelle "kansallisvuoren" aseman.
Johanneksen Dynamo
Johanneksen Dynamo oli vuosina 1985–1995 toiminut helsinkiläinen jalkapalloseura, jonka perustajana ja johtohahmona toimi muusikko Gösta Sundqvist. Nimensä se sai Helsingin Ullanlinnassa sijaitsevasta Johanneksenkirkosta, jonka kaksoistornien siluetti oli myös seuran logossa. Johanneksen Dynamo pelasi parhaimmillaan Suomen neljänneksi korkeimmalla sarjatasolla III divisioonassa, jonne se nousi ensimmäistä kertaa kaudeksi 1992.
Vuonna 1995 Johanneksen Dynamo ja toinen helsinkiläisseura FC Norssi yhdistyivät ja muodostivat uuden Atlantis FC -nimisen seuran, joka muutaman vuoden kuluttua nousi Veikkausliigaan. Johanneksen Dynamolla oli myös aladivisioonissa pelannut reservijoukkue FC Capitals. Vuonna 2013 uutisoitiin, että elokuvaohjaaja Peter Lindholm valmistelee Gösta Sundqvistista ja hänen jalkapalloseurastaan kertovan elokuvan käsikirjoitusta.
Violet Brown
Violet Brown (10. maaliskuuta 1900 – 15. syyskuuta 2017 Montego Bay) oli jamaikalainen nainen, joka oli vanhin elossa ollut ihminen. 15. huhtikuuta 2017 alkaen kaikkein vanhin elossa ollut Brown oli myös tiettävästi kuudenneksi vanhimmaksi koskaan elänyt ihminen.
Brown oli myös vanhimmaksi koskaan elänyt sekä toistaiseksi ainoa vähintään 110 vuoden iän saavuttanut jamaikalainen. Brown täytti 117 vuotta 10. maaliskuuta 2017. Hän oli tiettävästi neljäs pohjoisamerikkalainen ja seitsemäs henkilö maailmassa, joka saavutti vähintään 117 vuoden iän. Violet Brownin ensimmäinen lapsi Harland Fairweather, joka oli syntynyt 15. huhtikuuta 1920, oli tiettävästi maailman vanhimmaksi elänyt ihminen, jolla oli vanhempi elossa. Brownista tuli 15. huhtikuuta 2017 maailman tiettävästi vanhin elossa oleva henkilö italialaisen Emma Moranon kuoltua.
Brown oli tiettävästi viimeinen henkilö, joka oli kuningatar Viktorian alamainen.
Brownin 19. huhtikuuta 2017 kuollut poika Harland Fairweather oli kuollessaan 97-vuotiaana tiettävästi vanhin henkilö, jonka vanhemmista toinen on ollut elossa.
Brownin kuoleman jälkeen maailman vanhimman henkilön titteli siirtyi japanilaiselle Nabi Tajimalle.
Bulgarian sosialistinen puolue
Bulgarian sosialistinen puolue (, БСП; "Bulgarska sotsialisticheska partiya", BSP, myös nimellä "Stoletnitsata") tunnettu puolue on bulgarialainen sosiaalidemokraattinen ja keskustavasemmistolainen puolue.
Bulgaria joutui toisen maailmansodan loppuvaiheessa 1945 Neuvostoliiton miehittämäksi. Tällöin Bulgarian kommunistit aloittivat voimakkaan operaation valtaan pääsemiseksi, ja sosialistipuolue joutui kommunistien käsiin. Syyskuun 1946 kansanäänestyksessä kansan enemmistö kannatti maan muuttamista kansandemokratiaksi ja kuningas Simeon II lähti maanpakoon. Kommunistijohtoinen Georgi Dimitrovin hallitus sai joulukuussa 1947 valmiiksi uuden perustuslain, joka perustui yksipuoluejärjestelmään eli Bulgarian kommunistisen puolueen valta-asemaan. Oppositio kukistettiin, tunnetuimpana vastustajana Traicho Kostov.
Maan ensimmäisissä monipuoluevaaleissa kesäkuussa 1990 puolue oli puhdistautunut kommunistisesta kaudestaan ja sai 53 % äänistä ja välivaiheiden jälkeen puoluejohtaja Zhan Videnov kohosi maan johtoon. Vuonna 2001 puolueen ehdokas Georgi Parvanov valittiin maan presidentiksi ja 2005 Sergei Stanišev pääministeriksi. Staniševin hallitus joutui kohtaamaan talousongelmia, joiden takia se hävisi seuraavissa 2009 parlamenttivaaleissa keskustaoikeiston ryhmittymälle. Vuoden 2013 parlamenttivaaleissa puolue sai 26,6 % äänistä, mutta hävisi silloinkin keskustaoikeiston ryhmittymälle, jonka hallitsevaksi ryhmäksi oli kohonnut GERB-puolue.
Vuonna 2014 valitussa Bulgarian parlamentissa on 39 BSP:n listalta valittua meppiä (ääniosuus 15,4 %). Kilpailua on myös saman poliittisen siiven puolella, sillä sosiaalidemokraattinen ABV-puolue "Alternativa za Bălgarsko Vălgarsko" sai vuoden 2014 parlamenttivaaleissa 4,2 prosentin osuuden äänistä.
HMS Pallas (1865)
HMS Pallas oli Britannian kuninkaallisen laivaston vuonna 1865 vesillelaskettu puurunkoinen panssarifregatti.
Alus tilattiin Woolwichin telakalta ja sen köli laskettiin 19. lokakuuta 1863. Alus laskettiin vesille 14. maaliskuuta 1865 ja se valmistui 6. maaliskuuta 1866.
Alus myytiin vuonna 1886.
Draga Stamejčič
Draga Stamejčič-Pokovec (o.s. Stamejčič, 27. helmikuuta 1937 Ljubljana – 16. elokuuta 2015 Ljubljana) oli slovenialainen yleisurheilija, joka aktiiviurallaan edusti Jugoslaviaa. Hän edusti ljubljanalaista AK Olimpija -seuraa, ja oli pituudeltaan 167 cm.
Stamejčič sivusi 80 metrin aitajuoksun maailmanennätystä 10,5 s Celjessä 5. syyskuuta 1964. Hän oli ensimmäinen maailmanennätyksen tehnyt slovenialainen yleisurheilija.
Hän sijoittui Tokion olympialaisissa 1964 viisiottelussa viidenneksi pistein 4 790 ja 80 metrin aitajuoksussa seitsemänneksi tuulituloksella 10,8. Rooman olympialaisissa 1960 hän karsiutui 80 metrin aitajuoksun alkuerissä.
Stamejčič rikkoi Jugoslavian tai Slovenian ennätyksen 100 ja 200 metrin juoksussa, pika-aidoissa, pituus- ja korkeushypyssä sekä viisiottelussa kaikkiaan yli sata kertaa. Hän voitti 18 kansallista mestaruutta, muun muassa Jugoslavian-mestaruuden pika-aidoissa 1960, 1962 ja 1964 sekä viisiottelussa 1962 ja 1963. Hänet valittiin Jugoslavian vuoden yleisurheilijaksi 1959 ja 1964.
Hän lopetti uransa pian vuoden 1964 jälkeen polvivamman vuoksi.
Stamejčič sai Bloudek Award -palkinnon urheilu-urastaan 1985. Hänet valittiin Slovenian urheilun Hall of Fameen 2012.
Vladimir Milić
Vladimir Milić (s. 23. lokakuuta 1955 Žegar, Zadarin piirikunta, Kroatia) on Jugoslaviaa edustanut kuulantyöntäjä. Seuratasolla hän edusti belgradilaista Crvena Zvezdaa. Hän on pituudeltaan 189 cm.
Milić voitti sisäratojen Euroopan-mestaruuden Milanossa 1982 tuloksella 20,45, ja oli EM-hallikilpailuissa lisäksi viides 1983 ja seitsemäs 1987. Välimeren kilpailuissa hän saavutti kultaa 1979 ja pronssia 1983.
Milić sijoittui Moskovan olympialaisissa 1980 kahdeksanneksi ja Helsingin MM-kilpailuissa 1983 yhdeksänneksi. Ulkoratojen EM-kilpailuissa hän oli neljäs Ateenassa 1982 ja seitsemäs Stuttgartissa 1986.
Milić voitti kultaa Balkanin kisoissa 1986. Hän voitti Jugoslavian-mestaruuden kuulantyönnössä 1976, 1978, 1979, 1980, 1985 ja 1986 sekä kiekonheitossa 1976, 1977 ja 1978.
Keski-Karjalan Kehitysyhtiö
Keski-Karjalan Kehitysyhtiö Oy (KETI) on Keski-Karjalan kolmen kunnan (Kitee, Rääkkylä ja Tohmajärvi) omistama seudullinen elinkeinoyhtiö. KETIn päätehtäviä ovat yritysneuvonta, yritysten toimintaympäristön kehittäminen ja seutumarkkinointi.
Trouble in Paradise (albumi)
Trouble in Paradise on yhdysvaltalaisen laulaja-lauluntekijä Randy Newmanin seitsemäs albumi, joka julkaistiin vuonna 1983. Hyvät arvostelut saaneelta albumilta julkaistiin singlenä kappale ”I Love L.A.”. Siitä tuli iso hitti ja eräänlainen Los Angelesin kaupungin tunnuslaulu, jota on soitettu muun muassa kaupungin palloilujoukkueiden voitokkaiden kotiottelujen päätteeksi.
Albumi edusti Randy Newmanin musiikissa uudenlaista tyyliä, jossa aiempi country- ja folk-vaikutteinen akustisuus korvautui syntetisaattorien ja rumpukoneiden käytöllä. Albumilla soittaa kuitenkin monia USA:n tunnetuimpia sessiomuusikoita, kuten kitaristi Steve Lukather ja rumpali Jeff Porcaro. Taustalaulajina kuullaan muun muassa Linda Ronstadtia, Ricky Lee Jonesia ja Don Henleyä. Paul Simon vierailee toisena laulusolistina kappaleessa ”The Blues”.
Rolling Stone -lehden listalla 1980-luvun sadasta parhaasta musiikkialbumista "Trouble in Paradise" arvioitiin sijalle 67.
Kaikki albumin kappaleet ovat Randy Newmanin kirjoittamia.
Karbonyylifluoridi
Karbonyylifluoridi eli fluorifosgeeni (COF) on hiilen, hapen ja fluorin muodostama epäorgaaninen molekyyliyhdiste ja fosgeenin fluorianalogi. Yhdistettä voidaan käyttää orgaanisen kemian synteeseissä.
Karbonyylifluoridi on huoneenlämpötilassa väritöntä kaasua, joka voidaan paineistaa ja nesteyttää värittömäksi nesteeksi. Yhdiste hydrolysoituu veden vaikutuksesta muodostaen vetyfluoridia ja hiilidioksidia. Karbonyylifluoridi reagoi useiden yhdisteiden kanssa ja on voimakkaasti syövyttävää ja ärsyttää hengitysteitä. Syövyttävyys johtuu vetyfluoridista, jota karbonyylifluoridi muodostaa joutuessaan kosketuksiin veden kanssa.
Karbonyylifluoridia voidaan valmistaa usealla tavalla ja ensimmäisen kerran sitä valmistettiin vuonna 1934 fluoraamalla hiilimonoksidia hopea(II)fluoridin avulla. Muita tapoja ovat fosgeenin fluoraus asetonitriililiuoksessa natriumfluoridi avulla tai käyttämällä antimonitrifluoridin ja antimonipentafluoridin seosta, rikkitetrafluoridia tai vetyfluoridia. Yhdistettä muodostuu myös hiilimonoksidin ja fluorin välisessä reaktiossa ja kuumennettaessa kalsiumfluoridia ja titaanidioksidia hiilen läsnä ollessa. Karbonyylifluoridia muodostuu fluorattujen polymeerien palaessa.
Karbonyylifluoridia voidaan käyttää fluorin tai vetyfluoridin sijasta valmistettaessa fluorattuja orgaanisia yhdisteitä. Se reagoi muun muassa alkoholien kanssa muodostaen fluorialkaanijohdannaisia. Siitä valmistetaan myös useita orgaanisen kemian reaktioissa lähtöaineina käytettäviä yhdisteitä kuten difluori-isosyanaatteja ja fluorattuja alkyyli-isosyanaatteja. Yhdistettä voidaan käyttää myös metallifluoridien, joissa metalli on korkealla hapetusluvulla, valmistamiseen.
Zlatan Saračević
Zlatan Saračević (s. 27. heinäkuuta 1956 Zenica) on bosniahertsegovinalainen kuulantyöntäjä, joka aktiiviurallaan edusti myös Jugoslaviaa.
Saračević voitti sisäratojen Euroopan-mestaruuden Sindelfingenissä 1980 tuloksella 20,43, ja sai EM-hallipronssia Grenoblessa 1981 tuloksella 19,40. Hän saavutti universiadeissa hopeaa 1983 tuloksella 19,66. Hän karsiutui loppukilpailusta Barcelonan olympialaisissa 1992.
Hän voitti kultaa Balkanin kisoissa 1989 sekä Jugoslavian-mestaruuden 1981 ja 1989.
Saračević työnsi ennätyksensä 21,11 Zagrebissa 16. kesäkuuta 1984. Sisäradoilla hän työnsi parhaimmillaan 20,57 Budapestissa 1. helmikuuta 1980
Woolwichin telakka
Woolwichin telakka () oli Britannian kuninkaallisen laivaston telakka Thames-joen varrella Woolwichissa. Telakalla valmistui lukuisia aluksia 1500-luvun alusta aina telakan sulkemiseen 1860-luvun lopulla. Alus on nykyisin asuinalueena ja osittain teollisuusalueena. Joitakin historiallisia jäännteitä on entisöity.
Kuningas Henrik VIII perusti telakan vuonna 1512 valmistamaan aikansa suurimman sotalaivan "Henry Grace à Dieu". Läheisen Deptfordin telakan tavoin telakka-alue valittiin todennäköisesti sijainnin perusteella. Suurimmillaan telakka-alueella oli kaksi kuivatelakkaa, katetut vetotelakat, mastojen asennus vinssit, lukuisia varastorakennuksia, portinvartijoiden rakennukset sekä kellotapuli, tykein varustettu linnoitus sekä loppuaikoina suuri metallipaja, jossa valmistettiin ankkureita sekä muita telakan tarvitsemia metalliesineitä.
Kuninkaallinen köydenpunomo, joka oli aikansa suurimpia, perustettiin alueella 1570-luvulla. Punomo oli liian pitkä mahtuakseen telakka-alueelle ja siten sitä jatkettiin nykyisen Beresford Streetin paikalle. Köydenpunomo jatkoi toimintaansa aina vuoteen 1750, jolloin vastaavia ratoja perustettiin muille telakoille. Pian tämän jälkeen köydenpunomo vaurioitui pahoin tulipalossa ja sen jäljelle jääneet rakennukset purettiin vuonna 1835.
Telakka suljettiin 1869 sen jälkeen kun Portsmouthin ja Devonportin telakat oli saatu käyttöön valmistamaan suuria höyryaluksia. Sulkemisen jälkeen alue oli puolustusministeriön käytössä Royal Arsenalin varastoalueena. Vuonna 1926 telakka-alueen länsiosat myytiin. Vanhempi itäosa säilyi puolustusministeriön omistuksessa aina 1960-luvulle ja se luovutettiin 1970-luvun alussa Greenwich London Borough Councilille asuntoalueeksi.
Tangonimi
Tangonimi on salanimi, joka muodostetaan henkilön toisesta etunimestä ja äidin tyttönimestä. Nimitys viittaa ajatukseen, että suomalaisten tangoartistien taiteilijanimiä olisi muodostettu tällä perusteella. Tästä on edelleen kehittynyt suosittu leikki, jossa kuka tahansa voi määrittää itselleen tangonimen.
Tangonimiä tiedetään Suomessa käytetyn ainakin muutamissa tapauksissa. Osa yhtyeen The Five Corners Quintet jäsenistä käytti tällä periaatteella muodostettuja salanimiä yhtyeen levytyksissä. Myös yhtyeen Leevi and the Leavings viimeiseksi jääneellä albumilla "Hopeahääpäivä" (2003) yhtyeen kaikki jäsenet esiintyivät näin muodostetuilla salanimillä. Käytetyt nimet olivat: Erik Kääriäinen (Gösta Sundqvist), Juhani Plotard (Risto Paananen), Raimo Louko (Juha Karastie) ja Anders From (Niklas Nylund). Eläkeläiset-yhtye käyttää myös salaniminä tangonimiä.
HMS Bellerophon (1865)
HMS Bellerophon oli Britannian kuninkaallisen laivaston vuonna 1865 vesillelaskettu puurunkoinen panssarifregatti.
Alus tilattiin Chathamin telakalta ja sen köli laskettiin 28. joulukuuta 1863. Alus laskettiin vesille 26. huhtikuuta 1865 ja se valmistui 11. huhtikuuta 1866.
Alus siirrettiin koululaivaksi vuonna 1904 nimettynä "HMS Indus III":ksi. Alus myytiin romutettavaksi vuonna 1922.
Eerik Pakana
Eerik Pakana oli vallantavoittelija, joka kuningas Stenkilin kuoltua 1066 taisteli valtaistuimesta Eerik Stenkilinpojan kanssa. Molemmat Eerikit kuolivat sodan seurauksena 1067, ja kuninkaaksi nousi Stenkilin toinen poika, Halsten.
Historiallisissa lähteissä molemmat Eerikit mainitaan vain Adam Bremeniläisen kronikassa "Gesta Hammaburgensis ecclesiae pontificum".
HMS Penelope (1867)
HMS Penelope oli Britannian kuninkaallisen laivaston vuonna 1867 vesillelaskettu puurunkoinen panssarifregatti.
Alus tilattiin Pembroken telakalta ja sen köli laskettiin 4. syyskuuta 1865. Alus laskettiin vesille 18. kesäkuuta 1867 ja se valmistui 27. kesäkuuta 1868.
Alus romutettiin vuonna 1912.
Ford Madox Ford
Ford Madox Ford, alkuperäiseltä nimeltään Ford Hermann Hueffer, (17. joulukuuta 1873 – 26. kesäkuuta 1939) oli englantilainen runoilija, kirjailija ja kirjallisuuskriitikko. Hänen toimittamansa lehdet "The English Review" ja "The Transatlantic Review" olivat tärkeitä englantilaisen kirjallisuuden kehityskululle 1900-luvun alussa.
Ford oli runoilijana imagismi-tyylisuunnan edustaja. Hänen tunnetuimpia proosateoksiaan ovat "Kelpo sotilas" (Good Soldier, 1915), neliosainen kirjasarja "Parade’s End", joka on julkaistu vuosina 1924–28, ja kolmiosainen kirjasarja "The Fifth Queen", joka on julkaistu vuosina 1906–08.
Vapaaehtoistyö verkossa
Vapaaehtoistyö verkossa (tai virtuaalinen vapaaehtoistyö, ) on vapaaehtoistyön muoto, jota tehdään etätyönä internet-tietoverkon yli. Esimerkki verkossa tapahtuvasta vapaaehtoistyöstä on osallistuminen Wikipedia-tietosanakirjan toimittamiseen lisäämällä ja muokkaamalla tekstiä tai kuvia sen artikkeleihin.
Verkoitse tapahtuva, aikataulultaan joustava työ tekee mahdolliseksi vapaaehtoistyöhön osallistumisen myös liikuntarajoitteisille, vajaatyökykyisille, kiireisille, sosiaalisia kontakteja vältteleville tai muille ihmisryhmille, jotka eivät voi tai halua osallistua perinteisiin vapaaehtoistöihin avustuskohteissa. Vapaaehtoistyö verkossa voi näin auttaa kohentamaan itsetuntoa ja tuntemaan itsensä hyödylliseksi, ja samalla kehittää omia taitojaan eri osa-alueilla.
Virtuaalinen vapaaehtoistyö voi sisältää muun muassa näitä tehtäviä:
Vapaaehtoistyö verkossa voi olla myös pienten osasuoritusten tekemistä suurissa joukkoutetuissa tiedonkäsittelyprojekteissa () joko tietokoneella tai yhä useammin älypuhelimella. Esimerkki tästä on NASAn vuonna 2001 aloittama Clickworkers.
Varhaisimpia tietokoneella tehtäviä vapaaehtoistöitä oli 1970-luvulla aloitettu Gutenberg-projekti tekijänoikeuksista vapaiden teksti- ja kuva-aineistojen digitoimiseksi.
Vuonna 1995 Kalifornian Palo Altossa aloitti voittoa tuottamaton Impact Online (nykyisin VolunteerMatch). Siitä kehittyi Virtual Volunteering Project, joka vuonna 1998 siirtyi Texasin yliopiston yhteyteen Austiniin.
UNV ylläpitää omaa virtuaalisen vapaaehtoistyön palveluaan äärimmäisen köyhyyden vähentämiseksi maailmassa.
Jovan Lazarević
Jovan Lazarević (s. 3. toukokuuta 1952) on aktiiviurallaan Jugoslaviaa edustanut kuulantyöntäjä.
Lazarević saavutti sisäratojen EM-kilpailuissa pronssia Milanossa 1982 tuloksella 19,54, ja oli kuudes 1984. Välimeren kilpailuissa hän saavutti kultaa 1983 ja hopeaa 1987.
Lazarević voitti Balkanin kisoissa kultaa 1981. Jugoslavian-mestaruuden hän voitti 1982, 1983, 1987 ja 1988.
Sjarhei Kryvets
Sjarhei Vjatšaslavavitš Kryvets (, , s. 8. kesäkuuta 1986 Grodno, Valko-Venäjän SNT, Neuvostoliitto) on valkovenäläinen jalkapalloilija. Hän edustaa Ranskan Ligue 2:ssa pelaavaa Metz ja on pelipaikaltaan keskikenttäpelaaja.
Yingtan
Yingtan (, pinyin: Yīngtán Shì) on prefektuuritason kaupunki Kiinan Jiangxin maakunnan itäosassa. Kaupungin keskusta sijaitsee linnuntietä noin 124 kilometriä maakunnan pääkaupungista Nanchangista kaakkoon. Prefektuurin pinta-ala on 3 557 neliökilometriä ja väkiluku 1,125 miljoonaa (2010). Suomeksi "yīngtán" tarkoittaa kotkalampea.
Prefektuuri rajoittuu pohjoisessa ja idässä Shangraon, etelässä Nanpingin, sekä etelässä ja lännessä Fuzhoun prefektuureihin.
Piirikuntatasolla prefektuuri jakautuu Yuehun kaupunkipiiriin (月湖区), Guixin piirikuntatason kaupunkiin (贵溪市) ja Yujiangin piirikuntaan (余江县).
Longhushan (suomeksi lohikäärmeen ja tiikerin vuori) sijaitsee Guixin kaupungissa, noin 20 kilometriä Yingtanin keskustasta. Se on yksi taolaisuuden synnyinsijoista. Se tunnetaan yhtenä neljästä taolaisuuden pyhästä vuoresta. Lisäksi Longhushan on osa Kiinan Danxian pinnanmuodostusta Unescon maailmanperintöluottelossa.
HMS Hercules (1868)
HMS Hercules oli Britannian kuninkaallisen laivaston vuonna 1868 vesillelaskettu panssarifregatti.
Alus tilattiin Chathamin telakalta ja sen köli laskettiin 1. helmikuuta 1866. Alus laskettiin vesille 10. helmikuuta 1868 ja se valmistui 21. marraskuuta.
Alus nimettiin vuonna 1904 uudelleen "HMS Calcuttaksi" ja se palveli varastolaivana Gibraltarilla vuoteen 1914. Alus hinattiin Britteinsaarille, koska höyrykone ei ollut toimintakuntoinen ja siitä tehtiin Portsmouthiin koululaiva nimellä "HMS Fisgard II". Alus romutettiin vuonna 1932.
Anund Gardarikilainen
Anund Gardarikilainen ("Anund Gårdske") oli Ruotsin kuningas noin vuonna 1070. Hänet mainitaan vain Adam Bremeniläisen kronikassa "Gesta Hammaburgensis Ecclesiae Pontificum". Kronikka kertoo että Anund kutsuttiin valtaistuimelle Gardarikista eli Kiovan Venäjältä, mistä johtuu hänen perinteinen liikanimensä Gårdske. Pian valtaistuimelle nousun jälkeen Anund jo syrjäytettiin, kun hän kieltäytyi toimittamasta veriuhreja.
HMS Hector
HMS Hector voi tarkoittaa seuraavia Britannian kuninkaallisen laivaston sotalaivoja:
Filip (Ruotsi)
Filip oli Ruotsin kuningas noin 1105-1118. Hän oli kuningas Halstenin poika.
Filip ja hänen veljensä Inge nuorempi nousivat valtaistuimelle noin vuonna 1105 setänsä Inge vanhemman kuoltua. Länsi-Götanmaan lain esipuhe sanoo että Filip oli hyvä kuningas, mutta juuri muuta hänestä ei tiedetäkään.
Islantilaisen Hervörin saagan mukaan Filip hallitsi vain lyhyen aikaa ja oli naimisissa Harald Ankaran tyttären Ingigerdin kanssa.
Inge nuorempi
Inge nuorempi oli Ruotsin kuningas noin vuosina 1110–1125. Hän oli kuningas Halstenin poika.
Inge nuorempi nousi valtaistuimelle yhdessä veljensä Filipin kanssa heidän setänsä Inge vanhemman kuoltua. Filip kuoli noin vuonna 1118 ja tämän jälkeen Inge hallitsi yksin Ruotsia kuolemaansa saakka. Länsi-Götanmaan lain esipuheen mukaan Inge myrkytettiin Itä-Götanmaalla.
Ingen kerrotaan olleen naimisissa norjalaisen suurmiehen Haakon Finninpojan tyttären Ulvhildin kanssa. Leskeksi jäätyään Ulvhild nai Tanskan kuningas Niilo Sveninpojan ja myöhemmin vielä Ruotsin kuningas Sverker vanhemman.
HMS Monarch (1868)
HMS Monarch oli Britannian kuninkaallisen laivaston vuonna 1868 vesillelaskettu panssarifregatti.
Alus tilattiin Chathamin telakalta ja sen köli laskettiin 1. kesäkuuta 1866. Alus laskettiin vesille 25. toukokuuta 1868 ja se valmistui 12. kesäkuuta 1869.
Alus romutettiin vuonna 1905.
Astana Arena
Astana Arena on jalkapallostadion, joka sijaitsee Astanassa Kazakstanissa. Stadion otettiin käyttöön 3. heinäkuuta 2009 ja sen nykyinen yleisökapasiteetti on 30 000. Se toimii paikallisten jalkapalloseurojen FK Astanan ja FK Bayterekin sekä Kazakstanin maajoukkueen kotistadionina.
Tessa Virta
Tessa Virta (s. 1967, Jyväskylä) on suomalainen pianisti ja laulaja. Hän on johtanut omaa orkesteriaan vuodesta -90 konsertoiden ja esiintyen erilaisissa tapahtumissa. Omien esiintymisten lisäksi Tessa Virta on tullut tunnetuksi eturivin artistien yhtyeistä orkesterinjohtajana sekä hän on tehnyt sävellyksiä ja sovituksia big bandeille, sinfoniaorkestereille, lauluyhtyeille, teatteriesityksiin sekä useille eri kokoonpanoille. Ensimmäisen oman konserttikiertueensa Vurta järjesti v. 2003 ja esikoisalbuminsa Um Poeta hän julkaisi vuonna 2004. Hän on valmistunut musiikin maisteriksi Sibelius Akatemian Jazz-osastolta vuonna 2006 piano pääaineenaan.
Tessa Virta vietti lapsuuden Jyväskylässä aloittaen klassiset piano-opinnot 6-vuotiaana Dmitry Hintzen oppilaana konsertoiden säännöllisesti muiden lahjakkaiden oppilaiden, kuten Kirmo Lintisen, Tero Tavailan ja Ursula Lerberin kanssa. Klassisten piano-opintojen myötä tiet johtivat kuitenkin Helsinkiin Oulunkylän Pop/Jazz Konservatorioon, josta Virta valmistui vuonna 1996.
Ensimmäisen konserttikiertueensa Um Poeta Virta järjesti vuonna 2003 teemanaan etelä-amerikkalaisia sävelmiä, bossa novaa sekä omia sävellyksiä 13 hengen orkesterillaan. Tästä julkaistiin myös samanniminen albumi. Vuodet 2004–2006 kuluivat Sibelius-akatemian jazz-osastolla, josta Virta valmistui musiikin maisteriksi piano pääaineenaan. ”Vivo Brasil” -kiertueella vuonna 2005 mukana oli brasilialainen perkussionisti Celio de Carvalho.
Virran seuraava albumi Punainen sävellys julkaistiin vuonna 2010 ja samalla hän järjesti menestyksekkäät sävellyskonserttinsa Jyväskylä Sinfonian ja jazzcombon kanssa Savoy-teatterissa Helsingissä sekä Jyväskylän Teatteritalossa. Vuonna 2012 julkaistulla albumillaan Sun silmissäs näen rakkauden (the look of love säv. Burt Bacharach) hän tulkitsee Nat King Cole -jazziskelmiä, fadoja ja letkeää bossa novaa uusin Jaana Lapon suomennoksin. Levyn sovitukset orkesterille ja Jyväskylä Sinfonialle ovat myös Virran käsialaa.
Virta esiintyy ja konsertoi omalla nimellään sekä Tessa Virta Orkesterilla eri solistien kanssa. Yhteistyötä muusikkona, sovittajana ja kapellimestarina hän on tehnyt lukuisten artistien kuten Tapani Kansan, Jari Sillanpään, Tomi Metsäkedon, Mari Palon, Sami Saaren, Johanna Förstin, Juha Uusitalon, Anneli Saariston, Pentti Hietasen ja Maria Ylipään kanssa.
Kuorotaustan lisäksi lauluopintoja Virta on saanut mm. Maija Hapuojalta, Tim Richardsilta sekä osallistunut useille kursseille (CVT, Estill Voice Technique) sekä Atso Almilan kapellimestarikursseille.
Virta on naimisissa muusikko-kontrabasisti Olli Peuhun kanssa. Pariskunta vihittiin v. 1996 ja heillä on v.1999 syntynyt tytär ja v. 2000 syntynyt poika. Hän asuu perheineen Porvoossa. Ohjelmatoimisto Kumina Music Oy on heillä ollut vuodesta 1995 lähtien.
Neutronium
Neutronium (lyhennettynä Neutrium) on oletettavasti neutronitähdistä löytyvä aineen olomuoto. Sanan keksi Andreas von Antropoff 1926. Alun perin sanalla viitattiin hypoteettiseen alkuaineeseen, jonka järjestysluku on nolla ja joka sijoitettiin alkuaineiden jaksollisen järjestelmän yläpuolelle. Neutronitähtien löytyessä sanalla on alettu viitata neutronitähdistä löytyvään aineeseen. Oletetaan myös, että neutronit muodostaisivat pelkästään neutronista muodostuvia ytimiä; esimerkiksi tetraneutroni on neljän neutronin muodostama atomiydin. Tetraneutronien olemassaoloa ei ole pystytty todistamaan kokeellisesti ja niistä tehdyt tutkimukset olivat virheellisiä.
Yksittäiset neutronit hajoavat maan päällä noin 15 minuutissa. Neutronitähdissä yksittäiset neutronit ja niiden mahdollisesti muodostamat ytimet ovat stabiileja sen takia, että neutronitähden vetovoima pitää ne samaan tapaan yhdessä kuin atomiytimessä olevat neutronit pysyvät stabiileina vahvan vuorovaikutuksen ansiosta. Koko neutronitähti muodostaa ikään kuin yhden valtaisan atomiytimen, jossa ne pysyvät vakaina.
Alustavaa todistusaineistoa on löytynyt dineutroneista vuonna 2012 tehdyissä tutkimuksissa. On kuitenkin tärkeää erottaa dineutroni- ja tetraneutronitutkimusten kaksi selkeintä piirrettä. Tetraneutronihypoteesissa oletettiin, että olisi olemassa maan päällä stabiileja neutroniytimiä. Sen sijaan dineutronioletuksessa ne pysyvät yhdessä vain lyhyen aikaa.
Vaikka neutronitähdet ovat todistettuja objekteja tähtitieteessä neutroniumin todistaminen on hankala tehtävä. Neutronitähden suurta tiheyttä ja valtavaa vetovoimaa vastaavia olosuhteita on hankala luoda maanpäällisissä laboratorioissa, kuten hiukkaskiihdyttimissä.
Formula 3.5 V8
Formula V8 3.5, tunnettu aiemmin nimillä World Series by Nissan (1998–2004) ja Formula Renault 3.5 (2005–2015) on autourheiluluokka, jonka järjestää RPM Racing sekä aiemmin Renault Sport. Luokkaa pidetään GP2-sarjan ohella toiseksi korkeimpana luokkana ennen mahdollista siirtymistä kuninkuusluokkana pidettyyn Formula 1 -sarjaan. Luokasta ovat F1:siin nousseet muun muassa Sebastian Vettel, Fernando Alonso, Heikki Kovalainen, Robert Kubica ja Daniel Ricciardo.
Kaikki alkoi kun vuonna 1991 perustettiin "Espanjan Formula Renault" -luokka jota kilpailitiin aina vuoteen 1997 asti. Kaudeksi 1998 sarjan haltuun otti RPM Comunicacion sekä espanjalainen liikemies Jaime Alguersuari Tortajada. Sarjan nimi muuttui aina pääsponsorin mukaisesti vuosina 1998–2003. Kaudella 2004 sarjan nimeksi muuttui "World Series by Nissan". Kaudella 2005 sarjan nimi muuttui jälleen ja se nimettiin "Formula Renault 3.5" -luokaksi. Kausi 2015 oli viimeinen vuosi sarjalle kun Renault Sport ilmoitti lopettavansa World Series by Renault -luokan tukijana. Sarjan otti haltuun RPM Racing ja uudelleennimesi sarjan "Formula V8 3.5" -luokaksi. Sarja lakkautettiin vuoden 2017 päätteeksi.
Kausina 1998–2001 kilpailtiin kaksilitraisella ja neljäsylinterisellä moottorilla varustetuilla Coloni CN1 -autoilla. Vuonna 2002 otettiin käyttöön Dallaran valmistamat autot ja V6-moottorit. Koneet olivat aluksi kolmelitraisia, mutta kun World Series by Nissan yhdistettiin Formula Renault V6 Eurocupin kanssa World Series by Renault'ksi 2005, otettiin aikaisemmin FRV6-luokan Tatuuseissa käytetty 3,5-litrainen Nissan-moottori uuteen FR3.5-luokkaan. Autona säilyi Nissan-sarjan Dallara T02. Vuonna 2008 luokan kalusto uudistui jälleen, kun se siirtyi Dallaran T08-malliin.
Kaudeksi 2012 FR 3.5-luokka uudistui jälleen, kun runko vaihtui täysin uuteen Dallara T12 -runkoon ja Zytekin valmistamaan 3,4-litraiseen V8-moottoriin. Tämä oli ensimmäinen kerta, kun sarjassa käytettiin tuotantoautopohjaisen moottorin sijaan aitoa kilpakonetta. Uudet autot pystyivät lähes samoihin kierrosaikoihin GP2-sarjan kanssa.
Perjantaina ajetaan tunnin kestävät yhdet vapaa harjoitukset. Viikonloppuisin ajetaan molempiin kilpailuihin omat tunnin mittaisaiset aika-ajo jaksot jotka määräävät lähtöjärjestyksen viikonlopun kilpailuun.
Lauantain kilpailu on pituudeltaan 40 minuuttia + 1 kierros. Pakollista varikolla käyntiä ei ole. Sunnuntain kilpailussa ajetaan saman pituinen kilpailu mutta silloin jokaisella kuljettajalla on pakollinen varikolla käynti jonka aikana täytyy vaihtaa molemmat etu- tai takarenkaat.
Nykyinen pistelaskujärjestelmä on samanlainen kuin Formula 1:ssä eli molemmissa starteissa kymmenen parasta kuljettajaa kerää pisteitä järjestyksessä 25, 18, 15, 12, 10, 8, 6, 4, 2, 1. Paalupaikoista tai kilpailun nopeimmasta kierroksesta ei jaeta ylimääräisiä pisteitä.
Lord Clyde -luokka
Lord Clyde -luokka oli Britannian kuninkaallisen laivaston kahden vuosina 1863-1867 valmistetun puurunkoisen aluksen muodostama panssarifregattiluokka.
Torsten Ekström
Victor Torsten Ekström (12. elokuuta 1926 Helsinki – 25. syyskuuta 2015 Sipoo) oli suomalainen graafikko, joka suunnitteli postimerkkejä ja seteleitä.
Torsten Ekström opiskeli Ateneumin graafisella linjalla vuosina 1947–1949. Opintojensa päätyttyä hän työskenteli vapaana mainospiirtäjänä Tanskassa ja Ruotsissa. Hän avioitui Kööpenhaminassa vuonna 1955 Elsebeth Nielsenin kanssa ja työskenteli vuodesta 1972 alkaen Suomen Pankin setelipainossa ja suunnitteli sekä suomalaisia että ulkomaisia postimerkkejä. Hän oli mukana muotoilemassa vuoden 1986 suomalaista setelisarjaa.
Ekström asui Sipoossa vuodesta 1975 lähtien. Hän kuoli syyskuussa 2015 lyhyen sairauden jälkeen 89-vuotiaana.
Henkesi edestä
Henkesi edestä on Petri Kotwican ohjaama suomalainen draamaelokuva vuodelta 2015, jonka on tuottanut Minna Virtanen. Elokuva sai Suomen ensi-iltansa Nordisk Filmin levittämänä 10. huhtikuuta 2015. Elokuva sai maailman ensi-iltansa Varsovan elokuvajuhlien pääkilpasarjassa lokakuussa 2015.
Yksi hetki muuttaa peruuttamattomasti neljän ihmisen elämän. Kiia ja Lauri kiitävät yössä kohti sairaalaa. Kiia pitelee tuskissaan toisella kädellä rattia ja toisella vatsaansa - synnytys on alkanut etuajassa. Yllättäen auto törmää johonkin. Kiia säikähtää ja jarruttaa, auto heittelehtii ennen pysähtymistään. Lauri nousee autosta tarkistamaan tilanteen ja kertoo, ettei nähnyt mitään. Kiia synnyttää terveen lapsen ja ystävystyy sairaalassa Hanna-nimisen naisen kanssa. Hannan mies on jäänyt samalla seudulla auton alle ja päälle ajanut kuski on paennut paikalta.
Elokuva kuvattiin kokonaisuudessaan Turussa huhti–kesäkuun välisenä aikana vuonna 2014. Laura Birn opetteli rooliaan varten soittamaan urkuja.
Elokuvan kaikki jälkityöt tehtiin Dublinissa, Irlannissa. Elokuvan musiikin on säveltänyt irlantilainen Stephen McKeon.
Kahvila Kampela
Kahvila Kampela on Helsingissä Vuosaaren Aurinkolahdessa sijaitseva kahvila, joka toimii vanhassa kalastajamökissä. Kahvila sijaitsee meren rannalla, Uutelan ulkoilupuiston, Uutelankanavan ja pienvenesataman kupeessa ja on avoinna ympäri vuoden. Vuosaari on merenrannalla sijaitseva kaupunginosa. Kahvilasta on 1. toukokuuta 2009 alkaen vastannut yrittäjä Riina Dursun. Kahvilassa on työskennellyt runsaasti nuoria työntekijöitä, joita Riina Dursun on palkannut muun muassa yhteistyössä Helsingin sosiaalitoimen kanssa tarjoten työtä nuorille työelämään astuville työntekijöille. Kahvila Kampela toimii aktiivisesti vuosaarelaisten yhteisöllisyyden edistäjänä tehden Vuosaarta samalla tunnetuksi myös muille helsinkiläisille ja Helsingin ulkopuolisillekin. Lemmikitkin ovat tervetulleita kahvilaan.
Kahvila valittiin Helsingin Sanomien 1. maaliskuuta 2015 julkaisemassa lukijaäänestyksessä parhaaksi talviterassiksi.
Veskimetsa
Veskimetsa on asuinalue () Haaberstin kaupunginosassa Tallinnassa. Sen pinta-ala on 140 hehtaaria ja väkiluku 16 henkeä (1.1.2018). Vuoden 2014 alussa asuinalueen väestöstä 76 prosenttia oli virolaisia.
Veskimetsassa sijaitsee Tallinnan eläintarha.
Punikki (pilalehti)
Punikki oli Yhdysvalloissa vuosina 1911–1938 ilmestynyt suomenkielinen vasemmistolainen pilalehti. Vuoteen 1921 saakka sen nimenä oli "Lapatossu" ja vuodesta 1936 lähtien "Kansan Huumori".
Sosialistisen "Työmies"-lehden yhteyteen perustetun "Lapatossun" ensimmäinen toimittaja ja pitkäaikainen taiteilija oli muun muassa "Kurikassa" toiminut Kaarlo Aleksanteri Suvanto. Kahdesti kuukaudessa ilmestyneen lehden tehtävänä oli ”pilan ja ivan muodossa repiä lukijoistaan irti vanhoillisia katsomuksia ja agiteerata niille siinä muodossa sosialismia”. Sen tarkoituksena oli vedota myös poliittisesti välinpitämättömämpään lukijakuntaan ja tuoda "Työmiehelle" lisätuloja. Lehden tunnushahmona toimi Suvannon piirtämä Lapatossu, joka kävelee knallihattu päässä pitkin rautatietä vasen silmä ikuisessa iskussa.
Kesällä 1912 Suvanto siirtyi Kanadan Port Arthuriin, jossa hänestä tuli "Työkansan" yhteydessä ilmestyneen vanhemman pilalehden "Väkäleuan" toimittaja. "Lapatossun" toimittajaksi palkattiin John Salminen ja ”piirustajaksi” taiteilija Tyko Sallinen Suomesta. Hyvin menestynyttä lehteä vastaan nostettiin erään pilakuvan johdosta oikeusjuttu, jonka takia Salminen ja "Työmiehen" liikkeenhoitaja Johan Nummivuori tuomittiin vuonna 1914 kahdeksi kuukaudeksi vankilaan. Samana vuonna Suvanto palasi "Lapatossuun", josta "Väkäleuan" lakattua vuoden 1915 lopussa tuli Pohjois-Amerikan ainoa suomenkielinen sosialistinen pilalehti.
1920-luvun alussa "Lapatossu" siirtyi "Työmiehen" mukana kommunistien leiriin ja sai uuden nimen "Punikki". Vuodesta 1931 lähtien sitä julkaistiin "Eteenpäin"-lehden yhteydessä New Yorkin Brooklynissa. "Punikin" levikki oli enimmillään yli 15 000 kappaletta, kun "Lapatossulla" oli ollut parhaimmillaan yli 12 000 tilaajaa. Kuvan ja sanan voimalla se herjasi amerikkalaisen kapitalismin lisäksi maltillisempaa "Raivaaja"-lehteä ja porvarillisia amerikansuomalaisia. "Punikki" suhtautui hyvin myönteisesti Neuvostoliittoon, mutta arvosteli ankarasti valkoista Suomea.
Levikkiään menettänyt ja tappiota tuottanut lehti sai vuonna 1936 neutraalimmalta kuulostaneen nimen "Kansan Huumori", joskaan sen linjassa ei tapahtunut suurta muutosta. Kommunistiseen ideologiaan pettynyt ja poikansa Stalinin vainoissa menettänyt Suvanto vetäytyi lehdestä vuoden 1937 lopussa. Lyhytikäiseksi jääneen "Kansan Huumorin" toimittajaksi tuli Toivo Korpela ja piirtäjäksi suomalaissyntyinen Charlie Carlson.
Herkku Hernesniemi
Herkku Mauri Tapio Hernesniemi (14. syyskuuta 1955 Oulu – 10. lokakuuta 2015 Nokia) oli suomalainen kommunistipoliitikko.
Hernesniemi oli Asukasliiton puheenjohtaja sekä Nokian kaupunginvaltuuston jäsen vuodesta 1984. Hernesniemi valittiin valtuustoon Suomen Kansan Demokraattisen Liiton (1984), Demokraattisen Vaihtoehdon (1988), Rauhan ja Sosialismin puolesta – Kommunistisen Työväenpuolueen (1996) ja Suomen Kommunistisen Puolueen (2000, 2004, 2008 ja 2012) listoilta. Vuoden 2000 kunnallisvaaleissa Hernesniemi keräsi kuntansa suurimman äänimäärän. Hän oli läsnä jokaisessa valtuuston kokouksessa 31 vuoden ajan. Hänet muistetaan muun muassa Kennonnokan uimarannan uudesta hyppytornista tekemästään hypystään.
Hernesniemi toimi aktiivisesti myös ammattiyhdistysliikkeessä ja sai Suomen Ammattiliittojen Keskusjärjestön kultaisen ansiomerkin. Tasavallan presidentti myönsi hänelle Suomen Valkoisen Ruusun 1. luokan mitalin kultaristein vuonna 2005.
Hernesniemi aloitti poliittisen toimintansa Suomen Demokratian Pioneerien Liitossa 1960-luvulla. 15-vuotiaana Hernesniemi liittyi Nokian demokraattisiin nuoriin, joka oli Suomen Demokraattisen Nuorisoliiton suurin jäsenjärjestö. Hernesniemi toimi myöhemmin pitkään paikallisjärjestönsä puheenjohtajana.
Hernesniemi liittyi vanhaan Suomen Kommunistiseen Puolueeseen vuonna 1973. Hän kuului alusta asti puolueen taistolaiseen oppositioon. SKP:n hajottua 1980-luvun puolivälissä Hernesniemi siirtyi Suomen kommunistisen puolueen (yhtenäisyys) ja sen vaalijärjestökseen perustaman Demokraattisen Vaihtoehdon riveihin. Devan ja SKDL:n valtuustoryhmät yhdistyivät 1990-luvun alussa Vasemmistoliiton ryhmäksi, mutta Hernesniemi perusti jo 1991 oman Kommunistisen valtuustoryhmänsä, joka vaaleissa 1996 laajeni kaksijäseniseksi. Uuden SKP:n ehdokkaana vuoden 1999 eduskuntavaaleissa Hernesniemi sai enemmän ääniä kuin kukaan muu puolueen ehdokkaista koko maassa. Hän oli myös Pirkanmaan maakuntavaltuuston jäsen.
"Nokian Uutisten" järjestämässä Vuoden Nokinäätä -lukijaäänestyksessä vuonna 2012 Hernesniemi keräsi kaikista muista erottuvan äänisaaliin niin, että tulos oli yksiselitteisen selvä.
Hernesniemi kuoli kotonaan sairauskohtaukseen todennäköisesti lauantaina 10. lokakuuta 2015.